Γιώργος Σεφέρης, «Επί Ασπαλάθων…»

«Τετράδιο Γυμνασμάτων Β΄»



Ήταν ωραίο το **Σούνιο** τη μέρα εκείνη του **Ευαγγελισμού**
πάλι με την **άνοιξη.**
Λιγοστά πράσινα **φύλλα** γύρω στις σκουριασμένες **πέτρες**
το κόκκινο χώμα κι **ασπάλαθοι**

**δείχνοντας έτοιμα τα μεγάλα τους βελόνια**
και τους κίτρινους ανθούς.
Απόμακρα **οι αρχαίες κολόνες**, χορδές μιας άρπας αντηχούν ακόμη ...

Γαλήνη.
- Τι μπορεί να μου θύμισε τον **Αρδιαίο** εκείνον;
**Μια λέξη στον Πλάτωνα θαρρώ, χαμένη στου μυαλού τ' αυλάκια·
τ' όνομα του κίτρινου θάμνου**
δεν άλλαξε από εκείνους τους καιρούς.
Το βράδυ βρήκα την περικοπή:
«Τον έδεσαν χειροπόδαρα» μας λέει
«τον έριξαν χάμω και τον έγδαραν
τον έσυραν παράμερα τον καταξέσκισαν
**απάνω στους αγκαθερούς ασπάλαθους**
και πήγαν και τον **πέταξαν** στον Τάρταρο, **κουρέλι**».

**Έτσι στον κάτω κόσμο πλέρωνε τα κρίματά του**
ο Παμφύλιος Αρδιαίος **ο πανάθλιος Τύραννος**.

**31 του Μάρτη 1971**

**ασπάλαθοι:**θάμνοι με μεγάλα αγκάθια και κίτρινα λουλούδια.**στου μυαλού τ' αυλάκια:** στη μνήμη.
**περικοπή:**εννοεί το χωρίο 616 της *Πολιτείας*.

**ΕΡΩΤΗΣΕΙΣ**

1.Αντλώντας υλικό από το εισαγωγικό σημείωμα του σχολικού βιβλίου, να εξετάσετε τι αποκαλύπτει η χρήση η του μύθου του Αρδιαίου για την ποιητική πρόθεση του Γ. Σεφέρη, κατά την εποχή που γράφεται το ποίημα.

2. Να παρακολουθήσετε την πορεία της σκέψης του ποιητή µέσα από τις ενότητες του ποιήµατος.

3.Με δεδομένο ότι το ποίημα ανήκει στον συμβολισμό, ποια είναι τα στοιχεία που χρησιμοποιούνται αλληγορικά και τι συμβολίζουν;

**ΠΑΡΑΛΛΗΛΟ ΚΕΙΜΕΝΟ**

Το ποίημα ‘Οι γάτες του Άη Νικόλα’ γράφτηκε ένα μήνα πριν από τη Δήλωσή του ποιητή εναντίον της Χούντας (1971) στο  BBC. Πρόκειται για αλληγορικό ποίημα, το οποίο , όπως και το «Επί Ασπαλάθων…», επαναφέρει με μοντερνιστικό τρόπο μοτίβα της σεφερικής ‘τραγικής αίσθησης’ της ιστορίας και ‘προειδοποιούν’ τον τύραννο. Εδώ ο ποιητής με την ελλειπτική και κρυπτική γραφή του καταφέρεται εναντίον της Χούντας των Αθηνών, αλλά και **εναντίον της Αγγλοκρατίας που καταπίεζε την Κύπρο** από το 1878 έως το 1959, και εναντίον κάθε απολυταρχισμού.

Τι συμβολίζουν οι γάτες και τι τα φίδια του ποιήματος;

**ΟΙ ΓΑΤΕΣ ΤΟΥ ΑΪ-ΝΙΚΟΛΑ**

«Φαίνεται ο Κάβο-Γάτα…», μου είπε ο καπετάνιος

δείχνοντας ένα χαμηλό γιαλό μέσα στο πούσι

τ’ άδειο ακρογιάλι ανήμερα Χριστούγεννα,

«… και κατά τον Πουνέντε αλάργα το κύμα γέννησε την Αφροδίτη·

λένε τον τόπο Πέτρα του Ρωμιού.

Τρία καρτίνια αριστερά!»

Είχε τα μάτια της Σαλώμης η γάτα που έχασα τον άλλο χρόνο

κι ο Ραμαζάν πώς κοίταζε κατάματα το θάνατο,

μέρες ολόκληρες μέσα στο χιόνι της Ανατολής

στον παγωμένον ήλιο

κατάματα μέρες ολόκληρες ο μικρός εφέστιος θεός.

Μη σταθείς ταξιδιώτη.

«Τρία καρτίνια αριστερά» μουρμούρισε ο τιμονιέρης.

…ίσως ο φίλος μου να κοντοστέκουνταν,

ξέμπαρκος τώρα

κλειστός σ’ ένα μικρό σπίτι με εικόνες

γυρεύοντας παράθυρα πίσω απ’ τα κάδρα.

Χτύπησε η καμπάνα του καραβιού

σαν τη μονέδα πολιτείας που χάθηκε

κι ήρθε να ζωντανέψει πέφτοντας

αλλοτινές ελεημοσύνες.

«Παράξενο», ξανάειπε ο καπετάνιος.

«Τούτη η καμπάνα ―μέρα που είναι―

μου θύμισε την άλλη εκείνη, τη μοναστηρίσια.

Διηγότανε την ιστορία ένας καλόγερος

ένας μισότρελος, ένας ονειροπόλος.

Τον καιρό της μεγάλης στέγνιας,

―σαράντα χρόνια αναβροχιά―

ρημάχτηκε όλο το νησί·

πέθαινε ο κόσμος και γεννιούνταν φίδια.

Μιλιούνια φίδια τούτο τ’ ακρωτήρι,

χοντρά σαν το ποδάρι ανθρώπου

και φαρμακερά.

Το μοναστήρι τ’ Αϊ-Νικόλα τό ειχαν τότε

Αγιοβασιλείτες καλογέροι

κι ούτε μπορούσαν να δουλέψουν τα χωράφια

κι ούτε να βγάλουν τα κοπάδια στη βοσκή·

τους έσωσαν οι γάτες που αναθρέφαν.

Την κάθε αυγή χτυπούσε μια καμπάνα

και ξεκινούσαν τσούρμο για τη μάχη.

Όλη μέρα χτυπιούνταν ώς την ώρα

που σήμαιναν το βραδινό ταγίνι.

Απόδειπνα πάλι η καμπάνα

και βγαίναν για τον πόλεμο της νύχτας.

Ήτανε θαύμα να τις βλέπεις, λένε,

άλλη κουτσή, κι άλλη στραβή, την άλλη

χωρίς μύτη, χωρίς αυτί, προβιά κουρέλι.

Έτσι με τέσσερεις καμπάνες την ημέρα

πέρασαν μήνες, χρόνια, καιροί κι άλλοι καιροί.

Άγρια πεισματικές και πάντα λαβωμένες

ξολόθρεψαν τα φίδια μα στο τέλος

χαθήκανε· δεν άντεξαν τόσο φαρμάκι.

Ωσάν καράβι καταποντισμένο

τίποτε δεν αφήσαν στον αφρό

μήτε νιαούρισμα, μήτε καμπάνα.

Γραμμή!

 Τι να σου κάνουν οι ταλαίπωρες

παλεύοντας και πίνοντας μέρα και νύχτα

το αίμα το φαρμακερό των ερπετών.

Αιώνες φαρμάκι· γενιές φαρμάκι».

«Γραμμή!» αντιλάλησε αδιάφορος ο τιμονιέρης.

**Γιώργος Σεφέρης**

Τετάρτη, 5 Φεβρουαρίου 1969

